Algerynse rugby vorder merkwaardigAlgerynse rugby het die afgelope paar seisoene merkwaardige vordering in die reekse van Rugby Afrika getoon. Die Algerynse Rugbyfederasie het einde 2015 eers tot stand gekom, maar Algerië het verlede jaar Rugby Afrika se Bronsbeker gewen, is tot die reeks om die Silwerbeker bevorder, en het vanjaar dié gewen. Hy het Zambië Saterdag in die eindstryd in die Leopard’s Cage, Mufulira, Zambië, met 31-0 verwoes, en sal aanstaande jaar in die vasteland se topreeks om die Goue Beker meeding. Die Algeryne het die Zambiërs verlede jaar in die eindstryd om die Bronsbeker, eweneens in Mufulira, in ʼn naelbytstryd met 35-30 geklop, vanjaar was dit eenrigtingverkeer. Algerië het in albei gevalle die Noordergroep gewen en Zambië die Suidergroep. Marokko, wat laaste in vanjaar se Goue Beker-reeks was, maak nou vir Algerië plek.